《再酬常之》
宋代·许及之

理极终必复，孰逃造化机。司夏流中气，执衡振严威。

有怀渴云霓，不愿雨珠玑。油然起崚嶒，闪若惊霍挥。

嘉泽彻中霄，凉飙入重扉。良苗固怀新，冶叶亦生辉。

从欲天匪私，屡丰古实稀。垂老藉香火，凌晨肃裳衣。

百拜屈我躬，万感铭我肌。兹生每有逢，末路敢为欺。

正尔饱丘壑，及此轸疆陲。念终抱愧耻，已矣徒伤悲。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。